钦定古今图书集成/理学汇编/文学典/第060卷 > 李巨川
## 钦定古今图书集成/理学汇编/文学典/第060卷 > 李巨川

按《旧唐书文苑传》：“李巨川，字下己，陇右人。国初十八
学士道元之后，故相逢吉之侄曾孙。父循，大中八年
登进士第。巨川乾符中应进士，属天下大乱，流离奔
播，切于禄位，乃以刀笔从诸侯府。王重荣镇河中，辟
为掌书记。时车驾在蜀，贼据京师。重荣匡合诸藩，叶
力诛寇。军书奏请，堆案盈几。巨川文思敏速，翰动如”
飞，传之藩邻，无不耸动。重荣收复功，巨川之助也。及
重荣为部下所害，朝议罪参佐，贬为汉中掾。时杨守
亮帅兴元，素知之，闻巨川至，喜谓客曰：“天以李书记
遗我也。”即命管记室，累迁幕职。景福中，守亮为李茂
贞所攻，城陷，以部下数百人欲投太原入奏，为华军
所擒。巨川时从守亮，亦被械系。在途巨川题诗于树
叶，以遗华帅韩建，词情哀鸣，建欣然解缚。守亮诛，即
命为掌书记。俄而李茂贞犯京师，天子驻跸于华。韩
建以一州之力，供亿万乘，虑其不济，遣巨川传檄天
下，“请助转饷，同匡王室，完葺京城。”四方书檄，酬报辐
凑。巨川洒翰陈叙，文理俱惬，昭宗深重之，即时巨川
之名，闻于天下。昭宗还京，特授谏议大夫，仍留佐建。
光化初，朱全忠陷河中，进兵入潼关。建惧，令巨川见
全忠送款至河中，从容言事，巨川指陈利害。全忠方
图问鼎，闻巨川所陈，心恶之。判官敬翔亦以文笔见
知于全忠，虑得巨川，减落名价，谓全忠曰：“李谏议文
章信美，但不利主人。”是日为全忠所害。

按《北梦琐言》：“李巨川有笔述，历举不第。先以仕伪襄
王，与唐彦谦俱贬于山南，褒帅杨守亮优待之。山南
失守，随致仕杨军容复恭与守亮同奔，比投太原，导
行者引出华州，复恭为韩建挫辱，极骂为奴，以短褐
蒙之，毙于枯木。守亮槛送至京，斩于独柳树，京城百
姓，莫不沾涕。此即南山一丈黑”，本姓訾，黄巢时多救
护，导引朝士，令趋行在。人有逃黄巢而投附，皆济之，
由是人多感激也。巨川为韩建副使，朱令公军次于
华，用张濬计，先收韩建。其幕客张荣携印率副使李
巨川同诣辕门请降。朱公谓曰：“车驾西幸，皆公所教
也。”建曰：“某不识字，凡朝廷章奏，邻道书檄，皆巨川为
之。”因斩之。识者谓韩建无行，求解怒于朱公，遂为所
卖，时人冤之。巨川有子慎仪，仕后唐为翰林学士。唯
张荣本与张濬有分将印而降，叶濬之谋，后仕至梁
相。朱公既得韩建，以“兄”呼之，寻奏移许州，梁凤历初
亦遇害也。